Ghana Mampanyin, Nana Addo Dankwa Akufo Addo, apaw Okunyin Eric Nkansah dɛ Kwankyerɛfo Panyin ma Edwumakuw a wɔhwɛ Ghana Nwomasua do (GES).
Ɔbɛsɛ 17, 2022 mu na krataa a ofi Ɔmampanyin n’atsenae bɔtɔɔ gua dɛ Ghana Nwomasua Edwumakuw (GES) no no Kwankyerɛfo Panyin, Ɔbemfo Kwasi Opoku-Amankwa mfa n’edwuma no nto hɔ dɛ Kwankyerɛfo Panyin ma GES. Krataa yi mu nsɛm no, nwomasua mu edwumayɛfo na ankorankor binom dze nsɛm ahorow bɔtoo gua kyerɛɛ hɔn adwen wɔ dɛm nhyehyɛɛ yi ho a no mu tsitsir nye akyerɛkyerɛfo ekuw GNAT na NAGRAT.
Iyi ho nsunsuando na Ɔbɛsɛ 19, 2022 mu no, krataa fofor fi Ɔmampanyin n’atsenae hɔara bɔtɔɔ gua bio dɛ ɔmampanyin apaw Okunyin Eric Nkansah dɛ ɔnkɛhyɛ Ɔbemfo Opoku-Amankwa anan mu nsom dɛ Kwankyerɛfo Panyin mma Ghana Nwomasua Edwumakuw (GES). Na nyia ne dabaa tsintsim nkrataa ebien yi nyinara ase nye kyerɛkyerɛwfo a ɔwɔ Ɔmampanyin n’atsenae, Nana Bediatuo Asante. Nhyehyɛɛ kyerɛ dɛ Okunyin Eric Nkansah wɔ adapɛn ebien dɛ ɔdze ne nsɛm kɔ Ɔmampanyin n’atsenae dɛ ɔgye to mu anaa ɔnngye nnto mu dɛ ɔbɔsom dɛm dzibew no.
Ansaana Ɔmampanyin bɛpaw no dɛ kwankyerɛfo panyin no, nna ɔyɛ kyerɛkyerɛnyi panyin wɔ Kumase Technical University ne fa a wɔhwɛ sikakora ho adzesua do no mu. Na nna ɔyɛ Kwankyerɛfo ma Esuapɔn mu Nwomasua wɔ Nwomasua Asoɛe. Ɔasom dzibew ahorow bi Adzetɔn ho Ntotoefo, Esuapɔn mu kyerɛkyerɛnyi, nhwehwɛmufo, sikasɛm ho mpɛnsampɛnsamufo na adze.
Onyaa n’esuapɔn mu adzesua na abɔdzin krataa a odzi kan wɔ Oguaa Esuapɔn mu (B.A. Economics) wɔ mfe 2002 – 2006 mu. Mfe 2008 – 2010 mu na ɔtoaa n’adzesua do nya n’abɔdzindze a ɔtɔ ebien wɔ KNUST (MBA (Finance)). Na n’adzesua a ɔdze nyaa n’abɔdzin dɛ Okunyin no, okenyaa no wɔ Zululand Esuapɔn mu wɔ South Africa (PhD in Financial Economics) wɔ mfe 2015 – 2018 mu.
